”Peste 3.000 de copii nu au prins loc la grădiniţele de stat din Bucureşti, anul trecut! Aproape la fel de mulţi copii nu au avut la creşele de stat. Toate aceste familii au fost obligate să găsească soluţii, unele dintre ele mult prea costisitoare”, a scris, miercuri, pe Facebook, Gabriela Firea.
Candidatul PSD pentru Primăria Capitalei afirmă, că, în Sectorul 4, Daniel Băluţă, a început un plan amplu de construire a unor grădiniţe modulare, din materiale uşoare, care pot fi ridicate rapid pe spaţii existente deja.
”Am vizitat, împreună cu premierul Marcel Ciolacu, Grădiniţa Şcolii 194. Este un model care poate fi aplicat cu uşurinţă în multe zone ale Capitalei şi în celelalte sectoare unde există atât de mare nevoie de aceste instituţii de educaţie timpurie. O grădiniţă cu 200 de locuri, de peste 2.000 mp, construită de la zero. De asemenea, Sectorul 4 a făcut deja primii paşi pentru reconfigurarea unor clădiri existente, aflate în proprietatea sau în administrarea autorităţii locale, pentru a le transforma în creşe şi grădiniţe noi. Vor fi create peste 2.000 de locuri”, a mai transmis Firea.